KLASA: 034-05/24-01/140

URBROJ: 711-02-01/05-2024-02

Zagreb, 18. listopada 2024.

**MARTIN KOZJAK**

**direktor trgovačkog društva**

**Komunalno poduzeće Križevci d.o.o.**

**za obavljanje komunalne djelatnosti**

**Predmet: mišljenje na zahtjev obveznika Martina Kozjaka**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 25. rujna 2024. zaprimilo zahtjev za davanjem mišljenja koji je podnio Martin Kozjak, direktor trgovačkog društva Komunalno poduzeće Križevci d.o.o. za obavljanje komunalne djelatnosti.

U podnesenom zahtjevu obveznik je zatražio odgovore na sljedeća pitanja:

1. Postoji li, i koliko, vremensko ograničenje za zapošljavanje kod pravnih osoba s kojima je Komunalno poduzeće Križevci d.o.o. imalo poslovne odnose, a nakon isteka mandata obveznika?
2. Ako postoji, koje je razdoblje relevantno (odnosi u posljednjem mandatu ili određeni broj godina) za to ograničenje?
3. Je li dozvoljeno u ugovoru o radu i pravima i obvezama direktora, definirati pravo na isplatu naknade plaće u određenom razdoblju, a nakon isteka mandata?

Povjerenstvo je obveznika dopisom od 4. listopada 2024. KLASA: 034-05/24-01/140, URBROJ: 711-02-01/05-2024-02, zatražilo dostavu očitovanja kojim aktom je propisano pravo na naknadu plaće nakon prestanka obnašanja dužnosti direktora, temeljem kojeg propisa i tko odlučuje o navedenom na koje je traženje obveznik odgovorio porukom elektroničke pošte od 7. listopada 2024. u kojoj je naveo da bi pravo na naknadu plaće nakon prestanka obnašanja dužnosti direktora bilo definirano Ugovorom o pravima i obvezama člana uprave - direktora i Ugovorom o radu (jedan dokumenț). Obveznik je dalje naveo da Ugovor potpisuje s Nadzornim odborom Društva, a temeljem Društvenog ugovora, te ističe da trenutno nema taj dio reguliran u postojećem Ugovoru. U nastavku je naveo da je stav Skupštine društva i Nadzornog odbora da se definira naknada u iznosu 6 plaća ako postoje zakonske odredbe koje onemogućavaju zapošljavanje nakon isteka mandata u pravnim osobama s kojima je Komunalno poduzeće Križevci d.o.o. imalo poslovne odnose i to kao period u kojem bi se obveznik imao vremena „vratiti“ na tržište rada i aktivirati u struci budući da je po struci inženjer građevine, a protekom perioda od 8 godina (dva mandata) realno je da se izgubi kontakt sa strukom. Obveznik je također naveo da s obzirom na to da prije nije bio u kategoriji državnih dužnosnika, na njegovu inicijativu je odredba o naknadi plaće u iznosu 6 plaća nakon isteka mandata izbačena iz Ugovora koji je predložen prilikom stupanja na dužnost 2018. godine od strane Nadzornog odbora društva, a koji je imao i bivši direktor. Kako je sada u navedenoj kategoriji te postoje određena ograničenja vezana za zapošljavanje nakon isteka mandata, obveznik traži tumačenje o trajanju i vrsti takvog ograničenja, ali i o mogućnosti vraćanja odredbe o naknadi nakon isteka mandata u Ugovor o radu.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 62. sjednici održanoj 18. listopada 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu toga Zakona.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, osim ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto. Prema stavku 5. istoga članka ZSSI-a navedeno ograničenje primjenjuje se za vrijeme trajanja prava na naknadu plaće nakon prestanka dužnosti propisane posebnim zakonima.

Člankom 23. stavkom 6. ZSSI-a propisano je da će u slučaju iz stavaka 1. i 2. toga članka Povjerenstvo obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Nastavno na citirane odredbe ZSSI-a, Povjerenstvo ističe da se ograničenje stupanja u radni odnos, a koje nije imenovanje na upravljačke funkcije iz članka 23. stavka 1. ZSSI-a, u pravnoj osobi koja je bila u poslovnom odnosu s tijelom javne vlasti u kojem je obveznik obnašao dužnost odnosi samo na one obveznike ZSSI-a koji prema posebnim zakonima uživaju pravo na naknadu plaće nakon prestanka dužnosti te se takvo ograničenje primjenuje za vrijeme trajanja tog prava. Ako obveznik prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, ima pravo povratka na isto ili odgovarajuće radno mjesto, spomenuto ograničenje se ne primjenjuje.

Pravo na naknadu plaće nakon prestanka obnašanja dužnosti u kontekstu primjene zabrane zapošljavanja na neupravljačkoj funkciji primjenjuje se dakle u situaciji kada je to pravo propisano posebnim zakonom, a ne na pravo koje je utvrđeno ugovorom o radu obveznika.

Primjenom analogije s odredbom članka 23. stavka 1. ZSSI-a postojanje poslovnih odnosa iz stavka 2. tog članka između tijela javne vlasti i pojedine pravne osobe promatra se u razdoblju u kojem je obveznik obnašao javnu dužnost u tijelu javne vlasti.

Povjerenstvo naposljetku napominje da je Dopunom Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. utvrdilo primitke koje obveznici navedeni u članku 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, smiju primiti pored plaće koju primaju za obnašanje javne dužnosti, a među kojim primicima je utvrđena i otpremnina.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Martin Kozjak, elektroničkom poštom
2. Objava na internetskoj stranici Povjerenstva
3. Pismohrana